УНИВЕРЗИТЕТ У БЕОГРАДУ

ФИЛОЗОФСКИ ФАКУЛТЕТ

ИЗБОРНОМ ВЕЋУ

Одлуком Изборног већа Филозофског факултета од 21. 09. 2023. године изабрани смо у Комисију за припрему реферата о кандидатима пријављеним на конкурс за избор у звање и радно место ванредног професора за ужу научну област ЕТНОЛОГИЈА –АНТРОПОЛОГИЈА.

На конкурс објављен у листу „Послови“ од 04. 10. 2023. године јавиo се једaн кандидат, др Марко Пишев, ванредни професор Одељења за етнологију и антропологију Филозофског факултета у Београду. Комисија је прегледала сва документа и научне радове кандидата и подноси Изборном већу Филозофског факултета у Београду следећи

И З В Е Ш Т А Ј

Марко Пишев је рођен 1984. године у Цељу. Дипломирао је на Одељењу за етнологију и антропологију Филозофског факултета у Београду 2008. године, а мастерирао 2009. Године са темом Политичка етнографија и српска интелектуална елита у време стварања Југославије 1914-1919: случај Јована Цвијића. Докторирао је 2013. године на Одељењу за етнологију и антропологију Филозофског факултета у Београду Ревитализација културног релативизма у савременим антрополошким проучавањима ислама.

Запослен је у Институту и на Одељењу за етнологију и антропологију Филозофског факултета од 2011. године: у звању истраживач сарадник. При истом институту добио је звање научног истраживача 2013. године и вишег научног истраживача 2018. године. При Одељењу за етнологију и антропологију Филозофског факултета био је у звањима доцент (од 2016. до 2019. године), односно ванредни професор, од 2019. године до данас.

У настави, у акредитационом циклусу од 2021. године ангажован је на предметима Историја српске етнологије и Национална етнологија-антропологија: идентитет и сазнање, на основним академским студијама. При мастер студијама држи предмет Антропологија хорора, док на докторским студијама држи предмет Антропологија ислама.

У претходном акредитационом циклусу, био је ангажован на предметима Национална етнологија-антропологија: идентитет и сазнање, Политичка антропологија и Антропологија Европске Уније (основне академске студије) и Антропологија ЕУ (мастер ниво студија).

**Научноистраживачки рад кандидата**

У периоду 2018–2023. др Марко Пишев је учествовао на седам пројеката, од којих четири национална (2023 – данас: SICHWEB - Serbian intangible cultural heritage in the Western Balkans: Perils and prospects of inclusive research and safeguarding, Филозофски факултет Универзитета у Београду, пројекат финансиран од стране Програма ИДЕНТИТЕТИ Фонда за науку Републике Србије; 2014- данас; Викенд нематеријалног културног наслеђа. Филозофски факултет у Београду; Пројекат финансиран од стране Министарства културе РС; 2018-данас; Семинар нематеријалног културног наслеђа, Филозофски факултет у Београду; пројекат финансиран од стране Министарства културе РС. 2011 – 2022; Идентитетске политике Европске Уније: Прилагођавање и примена у Републици Србији, Филозофски факултет, Универзитет у Београду, финансирано од стране Министарства просвете, науке и технолошког развоја РС) и три међународна (2017- 2022. Антропологија Европске уније– Erasmus+: Higher Education – Knowledge Alliances, Bologna Support, Jean Monnet; 2017-2018. PERFORM, „Towards evidence-based development of the guidelines for research evaluation policy reform in Serbia and the Western Balkans“, funded by the Swiss Agency for Development and Cooperation; Erasmus + Mobility Agreement Staff Mobility for Teaching - учешће у програму размене наставника и студената са Универзитетом у Копенхагену, Данска – Erasmus+). Одржао је једно предавање по позиву, *The anti-globalist discourse and nationalist appropriations -some recent developments in Serbia,* у Италији, Универзитет у Удинама и објавио 14 научних радова. Био је члан три комисије за одбрану докторских радова, два пута на матичном и једном на Одељењу за социологију.

Овде ћемо приказати 5 најзначајнијих радова, објављених у периоду од избора у дато звање (комплетна библиографија од избора у звање садржи четрнарст библиографских јединица).

У монографској студији „Између "азијатског" ислама и "православног" словенства : југословенски муслимани у раној српској етнологији“, коју препоручујемо за проширивање у самосталну оригиналну монографију, др Пишев, у смислу круне свог досадашњег научног рада, показује дар за спајање историје, теорије и методологије етнологије и антропологије, пружајући истовремено допринос широј интелектуалној историји нашег народа и нашег универзитета. У студији се анализирају претпоставке о инхерентном национализму или религијском фундаментализму, како истраживача тако и оних који су проучавани; о друпштвено/јавно перципирано „спорном“ пореклу културног наслеђа, у смислу етничке атрибуције, и његовој континуираној конструкцији и подложности политичким односима моћи; и о правцу који би студенти и истраживачи у области ентологије и антропоогије требало да размотре када је о друштвеном ангажману дисциплине реч, али увек на научним основама.

У коауторском чланку „О повезаности заштите мањинског нематеријалног културног наслеђа и вредновања друштвено-хуманистичких наука у Републици Србији: прелиминарна разматрања резултата укрштених истраживања“ разматра се до данас оригинално укрштање података истраживања која анализирају положај мањина у српском друштву, при чему се и друштвено-хуманистички научници анализирају као мањина у академским оквирима. Рад, осим што је оригиналан, садржи и друштвену поуку. Показује како савремена антропоогија може да рефлексивно допринесе и друштву (положај мањина) и самом научном пољу којем припада (положај друптвено-хуманистичких научника), а да при свему томе користи квалитативни метод и њиме покаже да статистичке анализе стања науке не могу да нам приближе стварно стање на основу којег би требало креирати јавне политике у доменима образовања, науке и културе.

У самосталном прилогу дужине поглавља у међународном тематском зборнику (објављеном у престижној интернационалнј енциклопедији антропологије) *Anthropological aspects of Ibn Khaldun's Muqaddimah: a critical examination. Bérose* др Пишев демонстрира да је овладао, истовремено је унапредивши, методологију истраживања у историји антропологије. Ухвативши се у коштац са бројним и разноврсним изворима, као и интерпретацијама улоге значајног аутора у оквирима ране антропологије, у тексту је показао да се концепти за које се сматрало да су западни, модерни и повезани са филозофијом просветитељства могу пронаћи у много ранијим радовима, из једне различите интелектуалне традиције, и да су заправо повезани са дубинским структурама одношења према расним, етничким, религијским и уопште културним разликама које превазилазе епохе и интелектуалних трациција.

У самосталном поглављу (у међународом тематском зборнику) *The anti-globalist discourse and nationalist appropriations: some recent developments in Serbia* др Пишев се бави друштвено актуелном мада научно не мање важном темом – преузимањем дискурзивних стратегија, некада типичних за прогресивне друштвене покрете, од стране конзервативних друштвених покрета, група, партија и сл. Разумевање овог савременог феномена је важно због могућности које отвара у примени научне анализе из интепретативних друптвених наука и хуманистике, што је део нашег научног поља којем етнологија и антропоогија несумњиво припадају, у анализи али и креирању јавних политика за спречавање иднетитетски заснованог фундаментализма. Чланак представња научни допринос разумевању културног фундаментализма и део је глобалног тренда суочавања наше науке са изазовима ретрадиционализације.

Коначно, поред наведених тема (историја, теорија и метод дисциплине; антропологија ислама; вредновање науке, или овде неприказаних радова из антропологије књижевности и филма), кандидат је посветио пажњу још једној друштвено актуелној теми – Ковид 19 и његовим импликацијама по друштвени живот, о чему на пример сведочи коауторски рад „Нова друштвена и културна нормалност и ковид-19 у Србији од фебруара до маја 2020. године“. У њему се демонстрира значај електронских извора, посебно медијских, за етнолошко-антрополошку анализу креирања онога што ће у одређеном културном контексту и времену бити треитрано као стварно, и официјелним каналима наметнуто популацији као оквир за разумевање друштвених криза. Рад има шире импликације од феноменолошких, и посебно је важно то да указује на технологију управљања популацијом у савременој Србији.

Видимо да је кандидат одржао и демонстрирао експертизу из више тежишта истраживања за која је и раније биран (историја, теорија и метод; антропологија уместности и популарне културе) али да је његов главни допринос у домену антропологије ислама, исламских друштава, међурелигијских односа, интелектуалне историје Старог света и сл. због чега је верујемо, и предложен за ово тежиште истраживања.

Рад кандидата одликује успостављена деликатна равнотежа између објављвања у иностраним и домаћим публикацијама, као и између самосталности и способности за тимски рад, о чему сведочи удео смаосталних и колективних публикација, односно спососбност да у оквиру научноистраживачких пројеката следи сопствену интелектуалну радизналост али и колективне пројекте активности и задатке.

**Ангажовање у развоју наставе и других делатности Факултета и Универзитета**

Од пријема на Филозофски факултет, Марко Пишев је редовно је и посвећено држао наставу. Укључен је у наставу на свим нивоима студија од 2011. године. Осим тога, активан је у последиплоској настави при Ректорату. Изван Универзитета, био један од оснивача програма из етнологије и антропологије у НКОЦ „Вук Караџић“ у Тршићу, где се гимназијалци, у недостатку школских предмета, обучавају за разумевање културе и културног наслеђа, а из кога се сада и регрутују будући врсни студенти етнологије и антропологије. Иновирао је постојеће (Идентитет и сазнање, Антропологија ЕУ) и конципирао и увео нове предмета у наставу на Одељењу на различитим студијским нивоима (Антропологија ислама, Антропологија хорора). Више од десет година, организовао је и изводио обавезну теренску праксу за студенте у оквиру студијског програма основних студија. Био је члан Савета Филозофског факултета у редовном мандату од 2018. до 2022. године.

Према резултатима студентских евалуација, просечна оцена рада проф. Пишева је 4, 85. на оба предмета на основним студијама (Историја српске етнологије и Нац. е-а: Идентитет и сазнање) на којима предаје.

У периоду од последњег избора у текуће звање до данас, проф Пишев је био ментор једног докторског, два мастер и већег броја дипломских радова.

**Учешће у стручним организацијама и другим делатностима од значаја за развој научне области и Факултета и Универзитета**

Када је реч о стручно-професионалном доприносу, доприносу академској и широј заједници, сарадњи са другим високошколским, научно- истраживачким установама, односно установама културе или уметности у земљи и иностранству, допринос проф. Пишева је на завидном нивоу. Урећује часопис Антропологија (М51) Института за етнологију и антропологију, ментор је и члан комисије за одбрану чест докторских дисертација и мастер теза, током текућег мандата је био члана Савет Филозофског факултета Универзитета у Београду (2018-2022), ЕADS (Етнолошко-антрополошко друштво Србије), InASEA (International Association for Southeast European Anthropology), EASA HOAN (European Association of Social Anthropologists, History of Anthropology Network) и предавач у НОКЦ Вук Караџић, Тршић. Посебно се истиче научноистраживачким радом. Током текућег мандата је био ангажован на следећим пројектима: SICHWEB - Serbian intangible cultural heritage in the Western Balkans: Perils and prospects of inclusive research and safeguarding (Филозофски факултет Универзитета у Београду, пројекат финансиран од стране Програма ИДЕНТИТЕТИ Фонда за науку Републике Србије) где руководи радним пакетом; Викенд нематеријалног културног наслеђа (Филозофски факултет у Београду. Пројекат финансиран од стране Министарства културе РС); Семинар нематеријалног културног наслеђа (Филозофски факултет у Београду. Пројекат финансиран од стране Министарства културе РС); Идентитетске политике Европске Уније: Прилагођавање и примена у Републици Србији (Филозофски факултет, Универзитет у Београду, финансирано од стране Министарства просвете, науке и технолошког развоја РС) настављен Програмом истраживања које Министарство науке, технолошког развоја и иновација изводи на Филозофском факултету, као и Антропологија Европске уније (Erasmus+: Higher Education – Knowledge Alliances, Bologna Support, Jean Monnet).

|  |  |  |
| --- | --- | --- |
| **ОПШТИ УСЛОВ** | | |
| Испуњени услови за избор у звање доцента | |  |
| УСЛОВИ ЗА **СВАКИ** **СЛЕДЕЋИ ИЗБОР** У ЗВАЊЕ ВАНРЕДНОГ ПРОФЕСОРА | | |
| ОБАВЕЗНИ УСЛОВИ: | | |
| Објављен један рад из категорије М20 или четири рада из категорије М51 у периоду од последњег избора из научне области за коју се бира. Рад у категоријама М22 М23 и М24 може бити замењен са радома у категоријама М41, М42 и М11-М13, а рад у категоријама М23 и М24 са радом у категорији М41, М42 и М11-М14. | | 1. Индекс "корона" : симболичка употреба ковида-19 у јавном говору Србије. Етноантрополошки проблеми (Год. 15, св. 3, 2020, стр. [845]-877.) 2. Нова друштвена и културна нормалност и ковид-19 у Србији од фебруара до маја 2020. године. Етноантрополошки проблеми (год. 15, св. 4, 2020, стр. [949]-978). 3. Шумови у комуникацији : "двострука обавезност" током епидемије ковида 19 у Србији. Гласник Етнографског института САНУ (69, св. 3, 2021, стр. 593-608). 4. О повезаности заштите мањинског нематеријалног културног наслеђа и вредновања друштвено-хуманистичких наука у Републици Србији : прелиминарна разматрања резултата укрштених истраживања. Етноантрополошки проблеми (Год. 16, св. 2, 2021, стр. [375]-390.) 5. Чудовишни хронотопи у филмовима Ђорђа Кадијевића. У: Liber monstrorum balcanorum : чудовишни свијет еуропске маргине, Леванат-Перичић, Миранда и Томислав Ороз (ур.), Загреб : Јесенски и Турк : Институт за етнологију и фолклористику, 2019, стр. 37-55. 6. Чајкановићева проучавања народних веровања о биљу у светлу когнитивних етноботаничких истраживања. Књижевна историја (Год. 53, бр. 174, 2021, стр. 67-94). 7. On the counter-European consequences of SSH evaluation in Serbia : the results of a qualitative fieldwork study. Антропологија (Br. 21, sv. 1, 2021, str. 71-84) 8. Anthropological aspects of Ibn Khaldun's Muqaddimah: a critical examination. Bérose. [Paris] : IIAC-LAHIC ISSN 2648-2770 http://www.berose.fr/article1777.html?lang=fr 9. Онирично подривање стварности : натприродна страва и нихилизам Томаса Лиготија. Култура : часопис за теорију и социологију културе и културну политику. (Бр. 163, 2019, стр. 97-115). 10. Између "азијатског" ислама и "православног" словенства : југословенски муслимани у раној српској етнологији. Антропологија (Br. 19, sv. 3, 2019, str. 171-208) 11. Даље од слике : криза плурализма у Србији и њене последице на примеру случаја "Кењкавац". Ковид-19 у Србији ‘20 : зборник радова. Београд : Универзитет, Филозофски факултет, 2021 (стр. 67-87). 12. The anti-globalist discourse and nationalist appropriations : some recent developments in Serbia. У: We, the people of the united Europe : reflections on the European state of mind, Montanari, Laura (ур.) Napoli : Editoriale Scientifica s.r.l., 2022, стр. 295-304. |
| Искуство у педагошком раду са студентима. | | Универзитет у Београду, Филозофски факултет, Одељење за етнологију и антропологију, **основне** студије:   1. Историја српске етнологије (1. година студија). 2. Национална етнологија и антропологија - Идентитет и сазнање (4. година студија) 3. Национална етнологија и антропологија – антропологија Европске Уније.   Универзитет у Београду, Филозофски факултет, Одељење за етнологију и антропологију, **мастер** студије:   1. Антропологија хорора 2. Антропологија ЕУ   Универзитет у Београду, Филозофски факултет, Одељење за етнологију и антропологију, **докторске** студије:   1. Антропологија ислама   Униврзитет у Београду – Религија у друштву, култури и европским интеграцијама, **мастер** модул:   1. Ислам   Универзитет у Београду, Филозофски факултет, Одељење за етнологију и антропологију:  \*Руководилац обавезне теренске праксе за студенте 3. године основних студија |
| Позитивна оцена педагошког рада добијена у студентским анкетама током целокупног протеклог изборног периода. | | Просечна оцена: 4, 85. Прилози се налазе у посебним документима. |
| **ИЗБОРНИ УСЛОВИ**  **(минимално 2 од 3 услова)** | **Ближе одреднице**  **(најмање пo једна из 2 изборна услова)** |  |
| 1. Стручно- професионални допринос | Председник или члан уређивачког одбора научних часописа или зборника радова у земљи или иностранству.  Председник или члан организационог или научног одбора на научним скуповима националног или међународног нивоа.  Председник или члан комисија за израду завршних радова на академским мастер или докторским студијама.  Руководилац или сарадник на домаћим и међународним научним пројектима. | Антропологија : часопис Центра за етнолошка и антрополошка истраживања (ЦЕАИ) Филозофског факултета Универзитета у Београду = Anthropology : journal of the Center for Ethnological and Anthropological Research (CEAR) Faculty of Philosophy, University of Belgrade. - ISSN 1452-7243 ) (Уредник)  Теодора Јовановић: Редефинисање концепта  принуде кроз наративе тражилаца азила из Ирана у Србији: докторска дисертација. (2023) Ментор  Јовановић-Ајзенхамер, Наташа: Веберово схватање значаја ратничког етхоса за настанак и развој ислама : докторска дисертација (2019.) Члан комисије  Ćuković, Jelena: Културни идентитети између науке, политике и бирократије : антрополошка анализа заштите мањинског нематеријалног културног наслеђа у Унесковом систему у Републици Србији, на примеру АП Војводине : докторска дисертација (2019.) Члан комисије.  Трбојевић, Данило: Друштвена и политичка инструментализација представа о вампиру на Балкану : прилагодљивост бесмртног мотива : докторска дисертација (2021.) Члан комисије.  Никола Ожеговић: Религијска компонента у турско-грузијским односима: историјско-политички аспекат: мастер теза. Универзитет у Београду, студије при Универзитету, студијски програм: Религија у друштву, култури и европским интеграцијама (2021). Ментор  Даница Игрутиновић: Свето и светогрђе: интердисциплинарно разматрање појма светогрђа у теорији и пракси: мастер теза. Универзитет у Београду, студије при Универзитету, студијски програм: Религија у друштву, култури и европским интеграцијама (2022). Ментор |
| 2. Допринос академској и широј заједници | Чланство у страним или домаћим академијама наука, чланство у стручним или научним асоцијацијама у које се члан бира.  Председник или члан органа управљања, стручног органа или комисија на факултету или универзитету у земљи или иностранству.  Члан националног савета, стручног, законодавног или другог органа и комисије министарстава.  Учешће у наставним активностима ван студијских програма (перманентно образовање, курсеви у организацији професионалних удружења и институција, програми едукације наставника) или у активностима популаризације науке.  Домаће или међународне награде и признања у развоју образовања или науке. | Савет Филозофског факултета Универзитета у Београду, Члан (2018-2022)  ЕADS (Етнолошко-антрополошко друштво Србије) Члан  InASEA (International Association for Southeast European Anthropology) Члан  HOAN (History of Anthropology Network) Члан  НОКЦ Тршић – Етнолошки семинар за средњошколце 2022. Предавач  НОКЦ Тршић – Етнолошки семинар за средњошколце 2023. Предавач |
| 3. Сарадња са другим високошколским, научно- истраживачким установама, односно установама културе или уметности у земљи и иностранству | Руковођење или учешће у међународним научним или стручним пројекатима и студијама  Радно ангажовање у настави или комисијама на другим високошколским или научноистраживачким институцијама у земљи или иностранству, или звање гостујућег професора или истраживача.  Руковођење радом или чланство у органу или професионалном удружењу или организацији националног или међународног нивоа.  Учешће у програмима размене наставника и студената.  Учешће у изради и спровођењу заједничких студијских програма  Предавања по позиву на универзитетима у земљи или иностранству. | 2023 – данас: SICHWEB - Serbian intangible cultural heritage in the Western Balkans: Perils and prospects of inclusive research and safeguarding, Филозофски факултет Универзитета у Београду, пројекат финансиран од стране Програма ИДЕНТИТЕТИ Фонда за науку Републике Србије.  2014- данас. Викенд нематеријалног културног наслеђа. Филозофски факултет у Београду. Пројекат финансиран од стране Министарства културе РС.  2018-данас. Семинар нематеријалног културног наслеђа. Филозофски факултет у Београду. Пројекат финансиран од стране Министарства културе РС.  2011 – 2022. Идентитетске политике Европске Уније: Прилагођавање и примена у Републици Србији, Филозофски факултет, Универзитет у Београду, финансирано од стране Министарства просвете, науке и технолошког развоја РС.  2017- 2022. Антропологија Европске уније– (Erasmus+: Higher Education – Knowledge Alliances, Bologna Support, Jean Monnet).  2017-2018. PERFORM, „Towards evidence-based development of the guidelines for research evaluation policy reform in Serbia and the Western Balkans“, funded by the Swiss Agency for Development and Cooperation (SDC)  08.03 – 10.03. 2023. Erasmus + Mobility Agreement Staff Mobility for Teaching (учешће у програму размене наставника и студената са Универзитетом у Копенхагену, Данска – Erasmus+ уговор у посебном прилогу).  28.-29.06. 2022. Предавање по позиву: The anti-globalist discourse and nationalist appropriations -some recent developments in Serbia. Италија, Универзитет у Удинама (позивно писмо у посебном прилогу) |

Комисија констатује да кандидат вишеструко испуњава услове који су предвиђени за реизбор у звање ванредног професора Универзитета у Београду, a да му од услова за избор у звање редовног професора недостаје још једна оригинална монографија.

Имајући у виду досадашње резултате проф. др Марка Пишева у наставном, научноистраживачком, уређивачком и раду за академску и ширу друштвену заједницу, предлажемо Изборном већу Филозофског факултета у Београду да др Марка Пишева поново изабере **у звање** **ванредног професора** за ужу научну област ЕТНОЛОГИЈА – АНТРОПОЛОГИЈА.

У Београду, КОМИСИЈА

10. 10. 2023. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Милош Миленковић

редовни професор Филозофског факултета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Бојан Жикић

редовни професор Филозофског факултета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Бранко Бановић

виши научни сарадник, Етнографски институт САНУ